આપણે તો એકવીસમી સદીમાં બેટી બચાઓ આંદોલન કરવું પડે છે એનો અર્થ પણ એ જ છે કે આપણે બેટીને આવકારતા નથી. સમાજની માનસિકતા છોકરીઓને સન્માનનીય વ્યક્તિત્વ તરીકે સ્વીકારવાની હોય તો જ આંદોલન સફળ થઈ શકે છે. છોકરીઓને સ્વતંત્ર વ્યક્તિત્વ તરીકે ઉછેરવામાં આવવી જોઈએ. હજી દરરોજ એકાદ સ્ત્રી પર ગેંગરેપ થાય છે. સ્ત્રીને ઉપભોગનું સાધન સમજનાર સમાજ તેને સન્માન કઈ રીતે આપી શકે ? રોજ બનતી બળાત્કારની ઘટનાના સમાચારને આપણો સમાજ ગંભીરતાથી લેતો નથી. જે રીતે દલિત વિદ્યાર્થીના આત્મહત્યાનો મામલો કે જેએનયુના મામલે ચર્ચાઓ થઈ રહી છે ઠેર ઠેર તે રીતે એક દલિત કિશોરી પર થયેલી સામૂહિક બળાત્કારની ઘટનાની નોંધ પણ કોઈ લેતું નથી. ૨૭ ફેબ્રુઆરીએ ઉત્તરપ્રદેશના ગોડસિયા ગામમાં ખેતરમાં હાજતે ગયેલી કિશોરી પર ત્રણ જણે બળાત્કાર કરીને ગુનો છૂ પાવવા છોકરીને જીવતી બાળી નાખી. ૧૯૯૨ની સાલમાં રાજસ્થાનના ભાટેરી ગામના સમાજ સેવિકા તરીકે કામ કરતી દલિત જાતીની ભંવરી દેવીએ બાળવિવાહ રોકવાનો પ્રયત્ન કરતાં તેના પર ઉચ્ચ જ્ઞાતિના લોકોએ પતિની સામે જ સમૂહ બળાત્કાર કર્યો હતો. તે સમયે પણ હિંમત કરીને ભંવરીદેવીએ પોલીસમાં ફરિયાદ લખાવી હતી પણ અફસોસ કે હજી આજે પણ તે ભંવરીદેવીને ન્યાય નથી મળ્યો.